NRO wil Zuma se vervolging verhoedShaun Abrahams, nasionale direkteur van openbare vervolging (Foto: Jonisayi Maromo, ANA) Shaun Abrahams, die nasionale direkteur van openbare vervolging, het Vrydag gesê ŉ nieregeringsorganisasie (NRO) wil voormalige president Jacob Zuma se vervolging verhoed. “Die NRO het ŉ aansoek by die Wes-Kaapse hooggeregshof ingedien. Ek en die NVG word as respondente in die saak aangedui,” het Abrahams aan die einde van sy perskonferensie, waartydens hy aangekondig het dat Zuma vervolg gaan word, gesê. “Ek het die staatsprokureur opdrag gegee om die aansoek teen te staan.” Abrahams het nie die NRO se naam bekend gemaak of verdere besonderhede verskaf nie. Hy het gesê Zuma is deur sy prokureurs in kennis gestel dat hy op 16 aanklagte vervolg gaan word. Dit sluit een klag van swendelary, twee aanklagte van korrupsie, een aanklag van geldwassery en 12 aanklagte van bedrog in. Hy het gesê Zuma het die bewerings teen hom ten sterkste ontken en hou vol hy het nie doelbewus enige misdade gepleeg wat in die klagstaat genoem word nie. Volgens hom is het die NVG egter Zuma se redes, waarom hy nie vervolg moet word nie, verwerp. “Oor die feite van die saak, en in die belang van deursigtigheid, die belang van die gereg en die belange van die NVG, is ek van mening dat ŉ hof die behoorlike forum is waar hierdie kwessies aangeroer kan word en ŉ beslissing gemaak kan word. Ek is van mening dat daar ŉ redelike kans is om mnr. Zuma suksesvol te vervolg op die aanklagte teen hom.” Mokotedi Mpshe, die waarnemende hoof van die NVG tussen 2007 en 2009, het die besluit gemaak om aanklagte teen Zuma te laat vaar. Die hooggeregshof het in 2016 beslis dat dié besluit irrasioneel was. Die hoogste hof van appèl het verlede jaar Zuma se aansoek om verlof tot appèl van die hoggeregshofbevel, van die hand gewys.